Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser for regnskabsåret 2008,

der henviser til Revisionsrettens beretning om årsregnskabet for Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser for regnskabsåret 2008, med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Rådets forordning (EF) nr. 2007/2004 af 26. oktober 2004 om oprettelse af et europæisk agentur for forvaltning af det operative samarbejde ved EU-medlemsstaternes ydre grænser [3], særlig artikel 30,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0085/2010),

A. der henviser til, at Revisionsretten fastslår, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Parlamentet den 23. april 2009 meddelte decharge til den administrerende direktør for Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser for gennemførelsen af agenturets budget for regnskabsåret 2007 [5] og i beslutningen, der ledsagede afgørelsen om decharge, bl.a.:

- beklagede, at Revisionsretten i sin årsberetning for 2007 fandt flere svagheder, som den allerede havde gjort opmærksom på i sin årsberetning for 2006, herunder især et højt antal fremførsler og bortfald (næsten 70 % af de disponible bevillinger i 2007 blev ikke brugt)

- bemærkede, at agenturets 2007-budget (42100000 EUR) var mere end fordoblet i forhold til 2006-budgettet (19200000 EUR)

- opfordrede agenturet til at forbedre den økonomiske forvaltning, navnlig hvad angik stigningerne i 2007- og 2008-budgetterne,

C. der henviser til, at 2008 er tredje hele år, hvor agenturet har været fuldt operationelt,

1. glæder sig over, at Revisionsretten har fået rimelig sikkerhed for, at årsregnskabet for agenturet for det regnskabsår, som afsluttedes den 31. december 2008, i det væsentligste er rigtigt, og at de underliggende transaktioner taget under ét er lovlige og formelt rigtige;

2. bemærker, at agenturets budget er steget væsentligt i løbet af de sidste tre år; bemærker, at budgettet i regnskabsåret 2008 er steget med 29000000 EUR eller knap 69 % i forhold til det foregående regnskabsår, og at det i 2007 (42100000 EUR) allerede var fordoblet i forhold til 2006 (19200000 EUR);

Tilbagevendende problemer siden regnskabsåret 2006

3. er foruroliget over, at Revisionsretten har fundet flere svagheder, som den allerede gjorde opmærksom på i sine årsberetninger for 2006 og 2007, især:

- et højt antal fremførsler og bortfald (49 % af de disponible bevillinger i 2008 blev ikke brugt i løbet af regnskabsåret, knap 69 % i 2007 og 55 % i 2006)

- det forhold, at retlige forpligtelser blev indgået inden de tilsvarende budgetforpligtelser var indgået

- det forhold, at ansættelsesprocedurer ifølge Revisionsretten ikke var i overensstemmelse med reglerne, navnlig med hensyn til åbenhed og ligestilling i procedurerne;

4. tager til efterretning, at det har været nødvendigt at fremføre 30300000 EUR i bevillinger fra regnskabsåret og lade 13000000 EUR bortfalde; understreger desuden, at af de 26800000 EUR i forpligtelser til aktionsudgifter (afsnit III), der blev fremført, vedrørte 850000 EUR afsluttede aktioner og skulle således have været frigjort; noterer sig i denne forbindelse dog, at agenturet i sit svar erklærer, at der er blevet foretaget rettelser i det endelige årsregnskab, og at det desuden vil træffe yderligere foranstaltninger for at øge kontrollen med forpligtelserne;

5. understreger dog, at et højt antal fremførsler og bortfald afspejler agenturets manglende evne til at forvalte en så omfattende budgetstigning; overvejer, om det, selv om agenturet gennemførte væsentlige forbedringer af bevillingsanvendelsen i 2009, ikke ville være mere ansvarligt, hvis budgetmyndigheden i forbindelse med forhøjelser af agenturets budget for fremtiden var mere opmærksom på, hvor lang tid det tager at iværksætte nye aktiviteter; anmoder følgelig agenturet om at forelægge det mere deltaljerede oplysninger om de fremtidige forpligtelsers gennemførlighed;

6. finder det også påkrævet, at agenturet indfører:

- et effektivt system til programmering af og kontrol med de fastsatte kontraktlige frister

- en proces til risikovurdering vedrørende agenturets aktiviteter, der efterfølgende kan overvåges nøje

- et system med opdelte bevillinger i de kommende budgetter vedrørende tilskud for at undgå bortfald i de kommende regnskabsår;

7. er foruroliget over, at Revisionsretten i sine kommentarer kritiserer agenturet for at have udbetalt mere end 17000000 EUR på basis af unilaterale beslutninger om tilskud, som kun var underskrevet af agenturet, selv om denne type instrument ikke omtales i de gældende bestemmelser for agenturerne; er desuden foruroliget over, at Revisionsretten mener, at agenturet ofte først underskrev disse beslutninger, efter at aktiviteterne var påbegyndt, eller endda efter at de var afsluttet; noterer sig dog agenturets svar, hvori det anfører, at der nu er underskrevet nye rammeaftaler med alle de grænsemyndigheder, der deltager i fælles aktioner, som samordnes af agenturet;

8. bekymrer sig over, at Revisionsretten på ny har fastslået, at retlige forpligtelser blev indgået inden de tilsvarende budgetforpligtelser var indgået; konstaterer desuden, at der ved udgangen af regnskabsåret 2008 var registreret 49 tilfælde (for et samlet beløb på mere end 1000000 EUR) i registeret over undtagelser; understreger også, at selv om agenturet forsikrer, at antallet af undtagelser allerede var nedbragt med 50 % i maj 2009 i forhold til samme periode året før, afspejler det store antal undtagelser ikke desto mindre et tilbagevendende problem i agenturets forpligtelsessystem; kræver følgelig, at agenturet forpligter sig til at finde en mere effektiv og fuldstændig løsning på problemet;

9. glæder sig over, at agenturet har indført en likviditetspolitik;

10. tager til efterretning, at der i regnskabsåret 2008 blev bogført et renteprovenu på 474116,65 EUR hos agenturet; konkluderer på baggrund af årsregnskabet og renteprovenuets størrelse, at agenturet konstant har rådet over en høj likviditetsbeholdning; tager til efterretning, at agenturets likviditetssaldo pr. 31. december 2008 beløb sig til 28604623,67 EUR; anmoder Kommissionen om at undersøge, hvilke muligheder der er for at sikre, at der i fuldt omfang anvendes en behovsorienteret likviditetsstyring i overensstemmelse med artikel 15, stk. 5, i forordning (EF, Euratom) nr. 2343/2002, og hvilke strukturelle ændringer der er nødvendige for at sikre, at agenturets likviditetsbeholdning holdes så lav som muligt;

11. opfordrer agenturet til i fuld udstrækning at udføre sine opgaver og fortsat at forbedre sin økonomiske forvaltning, navnlig hvad angår forhøjelserne i 2009- og 2010-budgetterne;

Menneskelige ressourcer

12. konstaterer med foruroligelse, at Revisionsretten på ny har fastslået, at ansættelsesprocedurerne ikke har været i overensstemmelse med reglerne og ikke har sikret åbenhed og ligestilling af ansøgerne;

Præstationer

13. bemærker, at agenturets bestyrelse i juni 2009 vedtog en flerårig plan for perioden 2010-2013, selv om agenturets basisforordning ikke foreskriver dette; understreger betydningen af denne flerårige plan, som gør det muligt for agenturet at planlægge sine aktiviteter bedre og vurdere de risici, der er forbundet hermed; opfordrer dog agenturet til hurtigt at etablere en tydelig forbindelse mellem arbejdsprogrammet og de finansielle overslag;

14. opfordrer den administrerende direktør til at forelægge bestyrelsen data vedrørende aktiviteternes indvirkning;

15. opfordrer agenturet til i en oversigt, som vedføjes næste beretning fra Revisionsretten, at foretage en sammenligning mellem de tiltag, der er blevet gennemført i det regnskabsår, der er under dechargebehandling, og de tiltag der blev gennemført i det foregående regnskabsår, således at dechargemyndigheden bedre kan vurdere agenturets præstationer fra år til år;

16. bemærker, at decharge for gennemførelsen af agenturets budget i de kommende år i højere grad bør baseres på dets præstationer i løbet af året;

Åbenhed

17. bemærker, at agenturet ikke offentliggør oplysninger om bestyrelsen på sin hjemmeside; henstiller derfor, at det for at sikre større åbenhed indføjer en fortegnelse over bestyrelsesmedlemmerne på agenturets hjemmeside med fuldstændige kontaktdata for alle bestyrelsesmedlemmer;

Samarbejde med medlemsstaterne

18. konstaterer, at budgettets anvendelse og gennemførelse til dels afhænger af medlemsstaternes deltagelse; opfordrer følgelig agenturet til at styrke dialogen med medlemsstaterne for at øge deres deltagelse;

19. anmoder agenturet om at forbedre sin økonomiske forvaltning vedrørende godtgørelse af medlemsstaternes omkostninger ved sammen med medlemsstaterne at klarlægge problemets årsag og sammen med disse iværksætte passende løsninger;

Intern revision

20. erkender, at ud af de 23 henstillinger, som den interne revisionstjeneste fremsatte efter den interne revision i 2007 er fire gennemført passende og effektivt, 15 er under gennemførelse og fire er endnu ikke iværksat; understreger, at de henstillinger, som betragtes som "meget vigtige", vedrører fuldstændiggørelse af jobbeskrivelserne og opstilling af mål for de ansatte, styrkelse af sikkerheden, forbedring af postregistreringen, styrkelse af tilskudsforvaltningsprocessen og sikring af overensstemmelse med finansforordningen;

21. lykønsker agenturet med ved udgangen af 2008 at have ansat en intern kontrolkoordinator/ansvarlig for kvalitetssikring; understreger, at denne nye stilling vil gøre det lettere for agenturet at sikre en mere struktureret, disciplineret og kohærent tilgang til gennemførelsen af den interne revisionstjenestes henstillinger;

22. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstation, økonomisk forvaltning og kontrol med agenturer.

[1] EUT C 304 af 15.12.2009, s. 38.

[2] EFT L 248 af 16.9.2002, s. 1.

[3] EUT L 349 af 25.11.2004, s. 1.

[4] EFT L 357 af 31.12.2002, s. 72.

[5] EUT L 255 af 26.9.2009, s. 126.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------